b'\n_START_ARTICLE_\nNapad na Pearl Harbor\n_START_SECTION_\nPot v vojno\n_START_PARAGRAPH_\nJaponski je bilo usojeno, da slej ko prej tr\xc4\x8di z ZDA. Vzroke za spopad med tema dvema velesilama je treba iskati v drugi polovici 19. stoletja, ko je Japonska postala ne le de\xc5\xbeela vzhajajo\xc4\x8dega sonca, temve\xc4\x8d tudi nova vzhajajo\xc4\x8da azijska velesila. Bliskovit razvoj Japonskega gospodarstva je na majhnem oto\xc4\x8dju povzro\xc4\x8dil kroni\xc4\x8dno primanjkovanje strate\xc5\xa1kih surovin, zato je Japonska za\xc4\x8dela iskati nove vire in kmalu pri\xc5\xa1la v spor z drugimi velesilami, kot sta bili Kitajska in Rusija. V \xc5\xbeelji po zavojevanju novih ozemelj se je ob izbruhu prve svetovne vojne pridru\xc5\xbeila antanti, ki ji je v zameno za sodelovanje v veliki vojni obljubila nem\xc5\xa1ke tihomorske kolonije. Vendar je ta po koncu vojne dobila le drobtinice, ve\xc4\x8dino ozemelj so namre\xc4\x8d dobile ZDA in Zdru\xc5\xbeeno kraljestvo, kar je bilo za Japonsko veliko razo\xc4\x8daranje. Razmere so se nato za nekaj \xc4\x8dasa umirile, vendar problemi \xc5\xa1e zdale\xc4\x8d niso bili re\xc5\xa1eni. _NEWLINE_Do prvega ve\xc4\x8djega spora med ZDA in Japonsko je pri\xc5\xa1lo v letih 1931 do 1932, ko je Japonska zasedla kitajsko Mand\xc5\xbeurijo. Leta 1937 pa je zasedla \xc5\xa1e severno Kitajsko in se dve leti zatem usmerila \xc5\xa1e proti jugu, kjer je zasedla Hainan, pri tem pa za\xc4\x8dela \xc5\xbee pripravljati na\xc4\x8drte za zasedbo Malaje, Filipinov in Nizozemske Vzhodne Indije. Do spora morda niti ne bi pri\xc5\xa1lo, \xc4\x8de ZDA v tistem \xc4\x8dasu ne bi podpirale \xc4\x8cankaj\xc5\xa1kove kitajske vlade, britanskega, francoskega in nizozemskega kolonializma. Japonci so bili namre\xc4\x8d mnenja, da \xc2\xbbAzija pripada Azijcem\xc2\xab, v resnici pa jim je \xc5\xa1lo le za zavojevanje novih ozemelj, iz katerih bi lahko pridobili nove surovine za svoje rasto\xc4\x8de gospodarstvo in vse \xc5\xa1tevil\xc4\x8dnej\xc5\xa1e prebivalstvo._NEWLINE_Padec Francije junija 1940 je dal Japoncem nov zalet, in tako so ti zasedli Francosko Indokino, da bi bila mera polna, pa so 27. septembra podpisali pakt s silama osi Nem\xc4\x8dijo in Italijo. Ameri\xc5\xa1ki veleposlanik  v Tokiu je pisal predsedniku Franklinu D. Rooseveltu;  \xc2\xbbVse o\xc4\x8ditneje se mi zdi, da bo spopad nekega dne neizogiben. Glavno vpra\xc5\xa1anje pri tem je, ali je za nas bolje, da do tega spopada pride prej ali pozneje.\xc2\xab. Roosevelt je bil odkrito na strani Velike Britanije in proti silam osi, katerih \xc4\x8dlanica je zdaj postala tudi Japonska. Nastali spor so \xc5\xbeeleli re\xc5\xa1iti po diplomatski poti, ker pa so bila mirovna pogajanja med Japonsko in ZDA neuspe\xc5\xa1na, so ZDA do konca leta uvedle prepoved izvoza na Japonsko vseh surovin in vojnega materiala, razen nafte. Vendar pa so se 26. junija 1941, ko Japonska ni spremenila svoje politike v Aziji, stvari \xc5\xa1e dodatno zapletle. ZDA so zamrznile vse japonsko premo\xc5\xbeenje v ZDA, \xc5\xa1est dni pozneje pa prepovedale \xc5\xa1e izvoz nafte. Pogajanja so se kljub temu nadaljevala, ZDA so bile optimisti\xc4\x8dne, vendar pa je Japonski vedno bolj postajalo jasno, da je vojna postala neizbe\xc5\xbena, zato je ta za\xc4\x8dela pripravljati na\xc4\x8drte za napad.\n_START_SECTION_\nJaponske priprave\n_START_PARAGRAPH_\n7. januarja 1940 je Isoroku Jamamoto, poveljnik japonskega ladjevja, ministrstvu za mornarico posredoval strogo zaupno sporo\xc4\x8dilo, v katerem je poveljnik predlagal drzen napad, s katerim bi bila vojna odlo\xc4\x8dena \xc5\xbee v prvem dnevu. General\xc5\xa1tab je na\xc4\x8drt odobril in ga poslal v nadaljnjo preu\xc4\x8ditev. Sledile so temeljite priprave, za urjenje pilotov so pripravili poseben poligon, ki je bil podoben Pearl Harborju, za napad v plitvem pristani\xc5\xa1\xc4\x8du so prilagodili tudi torpeda, svoje delo pa je opravila tudi obve\xc5\xa1\xc4\x8devalna slu\xc5\xbeba._NEWLINE_Med 10. in 18. novembrom 1941 je iz pristani\xc5\xa1\xc4\x8da Kure izplulo \xc5\xa1est letalonosilk, dve bojni ladji, dve te\xc5\xbeki kri\xc5\xbearki in ena la\xc5\xbeja, devet ru\xc5\xa1ilcev in tri podmornice. Zaradi varnosti in strahu, da jih Ameri\xc4\x8dani ne bi odkrili, so ladje zapustile pristani\xc5\xa1\xc4\x8de posami\xc4\x8dno. Pristani\xc5\xa1\xc4\x8de je zapustilo tudi osem tankerjev za prevoz goriva. Med potjo do Havajskega oto\xc4\x8dja je bilo vsako sporazumevanje po radiju strogo prepovedano. Ladjevje se je nato sre\xc4\x8dalo v zalivu Tankan pri najve\xc4\x8djem kurilskem otoku Etorofu, kjer se je zalo\xc5\xbeilo z gorivom, oro\xc5\xbejem in ostalim materialom, ki ga bo potrebovalo pri napadu na ameri\xc5\xa1ko opori\xc5\xa1\xc4\x8de._NEWLINE_26. novembra je pri\xc5\xa1el ukaz, da ladjevje izpluje po najsevernej\xc5\xa1i poti proti vzhodu, natanko po 43. severnem vzporedniku, kjer je vreme najslab\xc5\xa1e, verjetnost, da bi jih odkrili, pa najmanj\xc5\xa1a. Med dvanajstdnevnim potovanjem je admiral Nagumo ukazal, da je treba vsak dan poslu\xc5\xa1ati radio Honolulu, \xc4\x8de bi Ameri\xc4\x8dani slu\xc4\x8dajno oddajali sporo\xc4\x8dilo o prihajajo\xc4\x8dem Japonskem ladjevju. Vendar pa se na Havajskih otokih niso zavedali nevarnosti, ki se jim je hitro pribli\xc5\xbeevala._NEWLINE_Drugega decembra je admiral Jamamoto preko radija poslal ukaz \xc2\xbbPovzpni se na goro Niitaka\xc2\xab, kar je bilo dogovorjeno znamenje za napad. Kmalu pa je temu ukazu sledilo \xc5\xa1e navodilo \xc2\xbbDan X je 8. december\xc2\xab, kar je za Havaje 7. december. Na 170. poldnevniku je ladjevje nato\xc4\x8dilo gorivo in za\xc4\x8delo izvajati \xc5\xa1e zanje priprave. \xc4\x8ce bi jih Ameri\xc4\x8dani odkrili pred 6. decembrom, bi napad odpadel, \xc4\x8de pa jih bodo odkrili \xc5\xa1ele 7. decembra, bo do napada pri\xc5\xa1lo v vsakem primeru. 6. decembra je ladjevje doseglo 159. poldnevnik, 490 milj severno od otoka Oahu, in ko je to 7. decembra doseglo to\xc4\x8dko 275 milj od otoka Oahu, je bilo na palubah letalonosilk \xc5\xbee pripravljenih 190 popolno oboro\xc5\xbeenih letal. Piloti so samo \xc5\xa1e \xc4\x8dakali na znameniti ukaz Tora, Tora, Tora!\n_START_SECTION_\nObve\xc5\xa1\xc4\x8devalna dejavnost\n_START_PARAGRAPH_\nPrva opozorila, da Japonci nekaj pripravljajo, so Ameri\xc4\x8dani prejeli \xc5\xbee na za\xc4\x8detku leta 1941, kmalu po tem, ko je Isoroku Jamamoto obvestil japonsko admiraliteto o svojih namerah. Opozorilo je Washingtonu posredoval ameri\xc5\xa1ki veleposlanik v Tokiu Grow, glasilo pa se je: \xc2\xbbMoj perujski kolega je nekega \xc4\x8dlana veleposlani\xc5\xa1tva obvestil, da je z raznih in tudi z japonske strani sli\xc5\xa1al, da japonske voja\xc5\xa1ke sile na\xc4\x8drtujejo splo\xc5\xa1en napad na Pearl Harbor, \xc4\x8de bi pri\xc5\xa1lo do problemov med Japonsko in ZDA, in da bi v tem napadu uporabili vsa mogo\xc4\x8da voja\xc5\xa1ka sredstva. Moj kolega pravi, da se \xc4\x8duti dol\xc5\xbean posredovati mi to informacijo, ker je potrjena z raznih strani, \xc4\x8deprav se mu zdi na\xc4\x8drt fantasti\xc4\x8den.\xc2\xab Mornari\xc5\xa1ka informacijska slu\xc5\xbeba je sporo\xc4\x8dilu \xc5\xa1e dodala: \xc2\xbbTem govoricam ni treba verjeti\xc2\xab, saj je bila prepri\xc4\x8dana, da do napada ne bo pri\xc5\xa1lo v tako kratkem roku. Sporo\xc4\x8dilo so nato posredovali admiralu Kimmelu, poveljniku ameri\xc5\xa1kega tihomorskega ladjevja, ki je po prejemu sporo\xc4\x8dila ve\xc4\x8dkrat zahteval okrepitve, vendar jih ni dobil._NEWLINE_Medtem pa so se Japonci na drugi strani Tihega ocena ukvarjali z drugimi problemi. Da bi si zagotovili uspeh, so potrebovali podatke o razporeditvi ameri\xc5\xa1kega ladjevja. 24. septembra je zunanje ministrstvo naro\xc4\x8dilo japonskemu konzulu v Honoluluju, naj sporo\xc4\x8di polo\xc5\xbeaj vsake ladje posebej. Takeo Jo\xc5\xa1ikava se je tako oble\xc4\x8den v havajsko srajco in v spremstvu prijateljice gej\xc5\xa1e za krinko odpravil na turisti\xc4\x8dni polet nad Oahujem, da bi opazoval ladjevje. Od za\xc4\x8detka jeseni pa vse do 6. decembra je tako bil Tokio natan\xc4\x8dno obve\xc5\xa1\xc4\x8den o polo\xc5\xbeaju vseh ladij v pristani\xc5\xa1\xc4\x8du. Najbolj zanimiva stvar pri tem pa je bila, da so Ameri\xc4\x8dani vedeli za ta sporo\xc4\x8dila. Tokio je namre\xc4\x8d svoja diplomatska sporo\xc4\x8dila prena\xc5\xa1al preko dovr\xc5\xa1ene \xc5\xa1ifre, poimenovane \xc5\xa0krlat, ki pa o\xc4\x8ditno ni bila tako zelo dovr\xc5\xa1ena, saj so jo Ameri\xc4\x8dani razbili \xc5\xbee poleti leta 1940 s pomo\xc4\x8djo sistema za de\xc5\xa1ifriranje, poimenovanega Magija. Izdelanih je bilo osem takih dekodirnih strojev. \xc5\xa0tirje so se nahajali v Washingtonu; po dva sta bila dodeljena mornarici in kopenski vojski, tri pa so poslali Britancem. Osmi stroj pa so poslali ameri\xc5\xa1ki vojski na Filipinih. Magija je bila zelo uspe\xc5\xa1na pri razbijanju diplomatskih sporo\xc4\x8dil, vendar pa ni bila vsemogo\xc4\x8dna, saj je japonska mornari\xc5\xa1ka \xc5\xa1ifra \xc5\xa1e vedno ostala nezlomljiva. Do podatkov, da Japonci pripravljajo nekaj velikega, so se dokopali tudi Britanci, vendar pa so imeli ti \xc5\xbee sami dosti problemov tako v Evropi kot v Aziji, zato podatkov niso posredovali ZDA. Tako se \xc5\xa1e danes postavljajo vpra\xc5\xa1anja, ali je Winston Churchill vedel za ta napad, in \xc4\x8de je, zakaj tega ni sporo\xc4\x8dil Rooseveltu. Kmalu po odhodu japonskega ladjevja so Ameri\xc4\x8dani dobili \xc5\xa1e tretji izjemno pomemben podatek, ki so ga posredovali njihovi obve\xc5\xa1\xc4\x8devalci. Ti so sporo\xc4\x8dili, da je neznano kam izginilo ve\xc4\x8dje \xc5\xa1tevilo bojnih ladij, \xc5\xa1e posebej letalonosilk._NEWLINE_25. novembra se je Roosevelt sestal s svojim voja\xc5\xa1kim svetom. Po zapiskih voja\xc5\xa1kega ministra Stimsona je predsednik dejal, da bo japonska verjetno napadla do 1. decembra. Stimson je zapisal, da se je vojni svet vpra\xc5\xa1al, \xc2\xbbkako naj jih pripravimo do tega, da izstrelijo prvi strel, ne da bi bilo to preve\xc4\x8d nevarno za nas\xc2\xab. Nekateri zgodovinarji so si to izjavo interpretirali, kot da so si ZDA \xc5\xbeelele vojno, vendar pa tega nikoli ne bomo vedeli. Pravo resnico o takratnem dogajanju so vedeli le tisti, ki so imeli neposreden dostop do Magije._NEWLINE_Da Japonci pripravljajo napad na Pearl Hrabor, so izvedeli tudi Sovjeti. Dva dni pred napadom je v rusko mesto Kujbi\xc5\xa1ev (takratna za\xc4\x8dasna prestolnica Rusije) pri\xc5\xa1el nenavadno dolg \xc5\xa1ifriran telegram. Poslan je bil iz Tokia, naslovljen pa na komisariat za zunanje zadeve. Kot se je kasneje izkazalo, je bilo to poro\xc4\x8dilo ruskih obve\xc5\xa1\xc4\x8devalcev o napadu na Pearl Harbor. Poro\xc4\x8dilo je bilo nato poslano Stalinu. Tega je novica zelo razveselila, saj je vedel, da bodo s tem napadom ZDA vstopile v vojno, kar bo posledi\xc4\x8dno razbremenilo rusko fronto in tudi nemirno rusko-japonsko mejo._NEWLINE_Medtem ko je proti Havajem plulo japonsko ladjevje, so v Tokiu sestavljali osnutek kon\xc4\x8dnega sporo\xc4\x8dila ZDA, ki naj bi ga veleposlanik Nomura izro\xc4\x8dil Washingtonu v nedeljo, 7. decembra, natanko ob 13.00. Takrat naj bi bila ura na Havajih 7.00, kar je pol ure pred predvidenim napadom. Ameri\xc5\xa1ka obve\xc5\xa1\xc4\x8devalna slu\xc5\xbeba je prestregla sporo\xc4\x8dilo, namenjeno japonskemu veleposlaniku, in ga nemudoma posredovala predsedniku Rooseveltu. Ta je dejal: \xc2\xbbTo pomeni vojno.\xc2\xab Navodilo Nomuri, naj sporo\xc4\x8dilo odda natanko ob 13.00, je bilo za obve\xc5\xa1\xc4\x8devalno slu\xc5\xbebo namig, da Japonci nekaj pripravljajo. Svoje ugotovitve je posredovala na\xc4\x8delniku general\xc5\xa1taba kopenske vojske Marshallu, kar je  povzro\xc4\x8dilo dolo\xc4\x8den \xc4\x8dasovni zamik, saj je bil ta zaradi jahanja do 11.30 nedosegljiv. Po opravljeni rekreaciji je ta nemudoma pripravil sporo\xc4\x8dilo vsem tihomorskim enotam, prednostno so ga dobili Filipini, vendar ga je bilo treba pred po\xc5\xa1iljanjem \xc5\xa1ifrirati, saj Japonci niso smeli izvedeti, da so Ameri\xc4\x8dani razbili njihovo \xc5\xa1ifro; s tem pa so spet izgubili dragoceni \xc4\x8das. Tako je general Short, poveljnik kopenske vojske na Havajih, svoj izvod opozorila dobil \xc5\xa1ele po napadu.\n_START_SECTION_\nAmeri\xc5\xa1ke priprave\n_START_PARAGRAPH_\nMaja 1940 je Pearl Harbor postal stalno opori\xc5\xa1\xc4\x8de ameri\xc5\xa1kega vojnega ladjevja, ki je \xc5\xa1ele v za\xc4\x8detku leta 1941 dobilo naziv Pacifi\xc5\xa1ko ladjevje. Novi poveljnik tega ladjevja je postal admiral Husband Kimmel. Ta je kmalu po prevzemu dol\xc5\xbenosti dobil opozorilo, da mora sprejeti vse potrebne ukrepe proti morebitnemu napadu. Da Japonci nekaj pripravljajo, ga je prepri\xc4\x8dala vest iz Washingtona, ki jo je posredoval ameri\xc5\xa1ki veleposlanik Grow. Ker je bil novi poveljnik nekoliko previdnej\xc5\xa1i in ni povsem verjel pomirjujo\xc4\x8dim besedam, ki so bile prilo\xc5\xbeene sporo\xc4\x8dilu, je zahteval okrepitve, ki pa jih seveda ni dobil. Tako Kimmlu ni preostalo drugega, kot da Washingtonu vedno znova postavlja zahteve, ta pa jih zavra\xc4\x8da. Da pa je bila stvar \xc5\xa1e huj\xc5\xa1a, je moral na zahtevo zunanjega ministrstva poslati eno eskadro bojnih ladij na britansko proslavo na Novi Zelandiji, Avstraliji, Tahitiju in na oto\xc4\x8dju Fid\xc5\xbei. Zaradi dejavnosti nem\xc5\xa1kih podmornic so morale ZDA okrepiti atlantsko floto, seveda na ra\xc4\x8dun pacifi\xc5\xa1ke, tako da je ta od aprila pa do junija 1941 izgubila okoli 20\xc2\xa0% ladij. Problem so predstavljali tudi kadri. Washington je 27. novembra poslal vsem postojankam na Pacifiku \xc5\xa1e zadnje opozorilo, da naj bodo pripravljeni na vsako obliko napada._NEWLINE_Na dan napada je bilo v pristani\xc5\xa1\xc4\x8du osem bojnih ladij, dve te\xc5\xbeki in \xc5\xa1est lahkih kri\xc5\xbeark, trideset ru\xc5\xa1ilcev, \xc5\xa1tiri podmornice in ve\xc4\x8dje \xc5\xa1tevilo manj\xc5\xa1ih ladij, vendar pa kljub velikemu \xc5\xa1tevilu ladij tistega dne v pristani\xc5\xa1\xc4\x8du ni bilo gne\xc4\x8de, kot se je v\xc4\x8dasih zgodilo. Ladje so se nahajale skupaj v t. i. bojnih vrstah, zaradi \xc4\x8desar so bile lahka tar\xc4\x8da japonskih letal in podmornic. Ker se je napad zgodil v nedeljo, je ve\xc4\x8dina posadk ladij \xc5\xa1e spala, mnogo mornarjev pa je bilo zaradi dopusta na kopnem, zaradi \xc4\x8desar je bilo ladjevje popolnoma nepripravljeno na napad. Mornarji so med dol\xc5\xbenostjo ve\xc4\x8dinoma brisali medenino in \xc4\x8distili protiletalsko oro\xc5\xbeje. Strelivo zanj je bilo spravljeno v zaklenjenih omarah, klju\xc4\x8de od omar pa so imeli \xc4\x8dastniki (ve\xc4\x8dina teh je bila tisti dan na obali). V tem \xc4\x8dasu je bila ve\xc4\x8dina ladjevja na odprtem morju, med drugim tudi tri letalonosilke, ki so bile glavni cilj napada in so kasneje Japoncem delale velike preglavice. Letalonosilka USS Enterprise je bila v \xc4\x8dasu napada 350\xc2\xa0km zahodno od Havajev, potem ko je na otok Wake peljala letala. USS Lexington je bila skupaj s spremstvom na poti proti Midwayu, USS Saratoga pa je bila zasidrana v pristani\xc5\xa1\xc4\x8du na celini. V pristani\xc5\xa1\xc4\x8du so manjkali tudi ena te\xc5\xbeka kri\xc5\xbearka in pet ru\xc5\xa1ilcev, ki so bili v tistem \xc4\x8dasu pri atolu Johnston, tri te\xc5\xbeke kri\xc5\xbearke, \xc5\xa1tirje ru\xc5\xa1ilci in \xc5\xa1e \xc5\xa1tiri podmornice pa so bile raztresene po celotnem Tihem oceanu._NEWLINE_Poleg ladij so bila tar\xc4\x8da napada tudi letali\xc5\xa1\xc4\x8da. Decembra 1941 ameri\xc5\xa1ko letalstvo \xc5\xa1e ni bilo samostojen rod. To je spadalo pod sestavo kopenske vojske ali mornarice. Na otoku Oahu so tri letali\xc5\xa1\xc4\x8da pripadala kopenski vojski. Na dveh so bili bombniki, na tretjem pa lovci. Tudi mornarica je imela na tem otoku tri letali\xc5\xa1\xc4\x8da: eno je bilo na Ford Islandu, drugo pri Ewi, tretje pa pri Kaneohe. Prvo je slu\xc5\xbeilo predvsem letalom z letalonosilk in je bilo v \xc4\x8dasu napada ve\xc4\x8dinoma prazno, medtem ko sta bili ostali dve bolj ali manj polni letal. Tistega usodnega dne je bilo na celotnem otoku za boj pripravljenih skupno 100 letal. Letala so bila po letali\xc5\xa1\xc4\x8dih razporejena v skupinah s krilom ob krilu, saj so se zaradi \xc5\xa1tevil\xc4\x8dne japonske populacije bali sabota\xc5\xbe. Prav zaradi take razporeditve pa so bila lahek plen japonskih letal, ki so lahko tako z eno samo bombo uni\xc4\x8dila ve\xc4\x8dje \xc5\xa1tevilo letal. Tako razporeditev je ukazal general Short, ki pa se je ravnal po ukazih iz Washingtona._NEWLINE_V okolici pristani\xc5\xa1\xc4\x8da in letali\xc5\xa1\xc4\x8d je bilo za primer napada pripravljenih ve\xc4\x8dje \xc5\xa1tevilo protiletalskih topov in strojnic, ki pa ob napadu ne bi kaj dosti pomagali, saj je imela le \xc4\x8detrtina teh topov posadko, niti en top ali strojnica pa ni bila oskrbljena s strelivom.\n_START_SECTION_\nNapad podmornic\n_START_PARAGRAPH_\nNedelja, 7. december 1941, ob 3.42 zjutraj. Z ameri\xc5\xa1kega minolovca USS Condor, ki je kri\xc5\xbearil pred vhodom v opori\xc5\xa1\xc4\x8de, oficir stra\xc5\xbee na oddaljenost 100 metrov opazi bel val, ki se minolovcu pribli\xc5\xbea na 50 metrov, nato pa spremeni smer in za\xc4\x8dne be\xc5\xbeati. Minolovec patruljnemu ru\xc5\xa1ilcu USS Ward, ki je bil v bli\xc5\xbeini, signalizira, da je opazil podmornico. Obe ladji sta se nato pognali v lov na podmornico. Pogovor med obema ladjama je ujela radijska postaja na Bishop Pointu, vendar ga iz neznanega razloga ni posredovala naprej. Ob 6.45 je bilo lova konec, ru\xc5\xa1ilec Ward je odkril neko mini podmornico dol\xc5\xbeine pribli\xc5\xbeno trinajst metrov. Ker se ta ni \xc5\xbeelela ustaviti, je odprl ogenj. Prvi strel je zaradi nerodnega polo\xc5\xbeaja ladje podmornico zgre\xc5\xa1il, drugi strel pa je zadel v polno. Zadet je bil stolp podmornice, ta se je nato v hipu potopila, ru\xc5\xa1ilec pa jo je nato napadel \xc5\xa1e z globinskimi bombami. Kapitan ru\xc5\xa1ilca je o incidentu nemudoma poro\xc4\x8dal svojemu nadrejenemu. Sporo\xc4\x8dilo je med 7.20 in 7.25 kon\xc4\x8dno pri\xc5\xa1lo do admirala Kimmla, ta se je nanj nemudoma odzval, vendar je bilo \xc5\xbee prepozno. V njegovo sobo je vstopil mornar:\xc2\xbbSignalni stolp poro\xc4\x8da o japonskem zra\xc4\x8dnem napadu na Pearl Harbor. In to gotovo ni vaja!\xc2\xab \xc5\xa0e isti trenutek je v pristani\xc5\xa1\xc4\x8du zasli\xc5\xa1al grmenje letal in eksplozije bomb. Medtem je bila protipodmorni\xc5\xa1ka mre\xc5\xbea, ki je varovala vhod v pristani\xc5\xa1\xc4\x8de, ve\xc4\x8d ur odprta. To malomarnost je izkoristila neka japonska mini podmornica ter se neopazno pretihotapila v pristani\xc5\xa1\xc4\x8de, vendar pa jo je kmalu opazil neki ru\xc5\xa1ilec ter nanjo odvrgel globinske bombe.\n_START_SECTION_\nNapad letal\n_START_PARAGRAPH_\nTo\xc4\x8dno ob 6.00 v nedeljo se z japonskih letalonosilk dvigne prvi napadalni val 177 letal. Prednostni cilj prvega napada so bila predvsem letali\xc5\xa1\xc4\x8da, s katerih bi lahko Ameri\xc4\x8dani v napad poslali svoje lovce, nato pa \xc5\xa1e ameri\xc5\xa1ko ladjevje. Ob 7.15 osebje radarske postaje Opana na severu otoka Oahu, ki bi morala delovati le med 4. in 7. uro zjutraj, zazna v razdalji 147\xc2\xa0km prihod velikega \xc5\xa1tevila letal. Nenavaden pojav javijo nadrejenemu v centralo, vendar ga ta ignorira ter ne poro\xc4\x8da naprej. Sicer pa niti to ne bi pomagalo, saj je do napada na ladjevje \xc5\xa1e petnajst minut, kar je bistveno premalo, da bi se posadke bojnih ladij nanj u\xc4\x8dinkovito pripravile. Ob 7.15 je z japonskih letalonosilk vzletel drugi val 171 letal. Cilj teh letal je bilo predvsem zasidrano ladjevje._NEWLINE_Okoli pol osmih zjutraj je mornar Milligan na ru\xc5\xa1ilcu USS Allen opazil kaka dva ducata letal, ki so kro\xc5\xbeila na vi\xc5\xa1ini 1500 m. Ker je mislil, da gre za vajo, je nadaljeval svoje delo. Ob 7.45 so se v Pearl Harborju oglasili cerkveni zvonovi, tri minute kasneje pa so za\xc4\x8dele padati prve bombe._NEWLINE_Napad je presenetil tudi generala Shorta, ki je v daljavi sli\xc5\xa1al bobnenje in se \xc4\x8dudil, od kod toliko tru\xc5\xa1\xc4\x8da. Njegov prvi pomislek so bile vaje in to v nedeljo, nato pa se je \xc5\xbeelel dogovoriti za partijo golfa z admiralom Kimmlom. Tri minute \xc4\x8dez osmo je v njegovo hi\xc5\xa1o planil polkovnik in sporo\xc4\x8dil: \xc2\xbbJaponci so napadli Hickaman in Wheelerja, to pot je videti stvar zelo resna.\xc2\xab_NEWLINE_Eden prvih torpedov je zadel kri\xc5\xbearko Raleigh, dva pa sta zadela staro bojno ladjo Utah, ki je slu\xc5\xbeila kot tar\xc4\x8da za letala. Tri minute pred osmo je bila zadeta kri\xc5\xbearka USS Helena. Eksplozija je po\xc5\xa1kodovala tudi polagalca min USS Ogalala. To\xc4\x8dno ob osmih je japonsko letalo odvrglo torpedo, ki je nato zadel Arizono, letalo pa je nato s strojni\xc4\x8dnim ognjem zasulo krmo Nevade, na kateri je ravno takrat igrala godba, na sre\xc4\x8do ni bilo smrtnih \xc5\xbertev. V tem \xc4\x8dasu so posadke ladij ter pristani\xc5\xa1ko osebje ter osebje letali\xc5\xa1\xc4\x8d spoznali, da gre za japonski napad, zato so se kljub nepopisni zmedi intenzivno za\xc4\x8deli pripravljati na obrambo. Mornarji so s kladivi, sekirami in \xc5\xbeeleznimi palicami nasilno odprli skladi\xc5\xa1\xc4\x8da streliva in po\xc4\x8dasi za\xc4\x8deli vra\xc4\x8dati ogenj. Zadeta so bila prva japonska letala. Kljub temu pa se polo\xc5\xbeaja ni dalo spremeniti. V prvih minutah napada je bila ve\xc4\x8dina ladij \xc5\xbee v plamenih. USS Oklahoma se je po mo\xc4\x8dni eksploziji prevrnila, v njenem trupu pa je ostalo ujetih ve\xc4\x8d tiso\xc4\x8d mornarjev, ki so jih po kon\xc4\x8danem napadu zaman posku\xc5\xa1ali re\xc5\xa1iti. Malo kasneje je japonsko letalo odvrglo bombo na USS Arizono, bomba je prebila oklepni krov ladje blizu prve kupole ter priletela direktno v skladi\xc5\xa1\xc4\x8de streliva, kar je povzro\xc4\x8dilo strahotno eksplozijo. Eksplozija je bila tako mo\xc4\x8dna, da je ladjo dvignilo iz vode, ogenj pa je segel 150 m visoko. Mo\xc4\x8d eksplozije je vrgla s palub posadke na ladjah USS Nevada, USS Vestal in USS West Virginia. V nekaj sekundah je tako umrlo ve\xc4\x8d kot tiso\xc4\x8d ljudi, svoje pa je prispevala \xc5\xa1e razlita nafta, ki je odtekala iz potapljajo\xc4\x8dih se ladij in je nato zagorela._NEWLINE_Ko se je admiral Kimmel okoli deset minut \xc4\x8dez osmo prikazal v svojem \xc5\xa1tabu, je ugotovil, da je v 15 do 20 minutah izginilo celotno tihomorsko ladjevje: Oklahoma, Arizona in Virginia so bile potopljene, California se je potapljala, Maryland in Tennessee sta bili te\xc5\xbeko po\xc5\xa1kodovani in se med napadom nista mogli premikati, ker sta bili obdani z razbitinami, Nevada, ki so jo zadeli dve bombi in torpedo, je gorela in se komaj dr\xc5\xbeala na vodi, ni\xc4\x8d bolje ni kazalo ladji Raleigh. Zaradi \xc5\xa1tevilnih razbitin ter gore\xc4\x8dega goriva, ki je plavalo na vodi, se nobena ladja ni mogla odzvati ukazu, naj vse ladje zapustijo pristani\xc5\xa1\xc4\x8de. Medtem ko se je v pristani\xc5\xa1\xc4\x8du odvijala prava drama, se je otoku bli\xc5\xbeala skupina ameri\xc5\xa1kih letal B-17 s celine, ki o napadu niso vedela ni\xc4\x8desar. Ko so zagledala dim v pristani\xc5\xa1\xc4\x8du, so mislila, da gre za vaje, vendar so kmalu spoznala, da gre za napad japonskih letal, saj so bila kmalu napadena tudi sama. Skupina se je razbe\xc5\xbeala, vendar je zelo malo letal pre\xc5\xbeivelo ta napad, saj nanje niso streljali le Japonci, ampak tudi ameri\xc5\xa1ka protiletalska obramba, ki je imela na muhi vse, kar je letelo. Ni\xc4\x8d bolje se ni godilo 18 letalom, ki so priletela z letalonosilke USS Enterprise._NEWLINE_Predviden je bil \xc5\xa1e tretji napad letal, vendar do njega ni pri\xc5\xa1lo, saj je bil admiral Nagumo prepri\xc4\x8dan, da sta prva dva napada naredila dovolj \xc5\xa1kode. Poleg tega pa tretji napad ne bi bil ve\xc4\x8d nobeno presene\xc4\x8denje, saj bi ga Ameri\xc4\x8dani pri\xc4\x8dakali z vsem oro\xc5\xbejem, ki so ga imeli, vklju\xc4\x8dno z manjkajo\xc4\x8dimi letalonosilkami, zato je Nagumo odlo\xc4\x8dil, da je napada konec, svoje ladjevje pa obrnil proti domu.\n_START_SECTION_\nIzgube\n_START_PARAGRAPH_\nZa Japonce je bil letalski napad pravi uspeh, saj so med tako obse\xc5\xbenim napadom izgubili le 29 letal ter 55 ljudi. Ve\xc4\x8dina letal je bila sestreljena v drugem napadu, ko so bili Ameri\xc4\x8dani \xc5\xbee nekoliko bolje pripravljeni. Za razliko od letalskega jo je nekoliko slab\xc5\xa1e odnesel pomorski del napada, saj je bilo izgubljenih vseh pet podmornic skupaj s posadkami. Te po uradnih ugotovitvah niso dosegle nobene zmage, saj so vse potopili ali pa so za\xc5\xa1le, \xc5\xa1e preden bi lahko izvedle napad na ladjevje. Pred kratkim pa se je v javnosti pojavila fotografija, ki sicer prikazuje napad japonskih letal na ameri\xc5\xa1ko ladjo in ne bi bila ni\xc4\x8d posebnega, \xc4\x8de ne bi poleg ladje prikazovala objekta, podobnega podmornici, ter sledi torpeda v smeri ladje USS West Virginia. Zato se pojavlja vpra\xc5\xa1anje: ali je podmornicam uspelo napasti ameri\xc5\xa1ko ladjevje? Odgovora nikoli ne bomo izvedeli, saj je bila ve\xc4\x8dina dokumentov ter fotografij napada na Pearl Harbor uni\xc4\x8dena v bitki za Midway. Ustreznih podatkov pa Ameri\xc4\x8danom ni mogel nuditi niti edini japonski ujetnik, ki ga je voja\xc5\xa1ka policija ujela po tem, ko je njegova podmornica nasedla, njemu pa ni uspelo napraviti samomora._NEWLINE_Izgube so pre\xc5\xa1teli tudi Ameri\xc4\x8dani. V pristani\xc5\xa1\xc4\x8du je bilo potopljenih ali hudo po\xc5\xa1kodovanih deset ladij. Popolnoma so bile uni\xc4\x8dene bojne ladje Arizona, Oklahoma in stara bojna ladja Utah. Za druge ladje se je izkazalo, da jih bo mogo\xc4\x8de popraviti, vendar bo za to potreben \xc4\x8das. Hud udarec sta do\xc5\xbeiveli tudi obe letalstvi. Na letali\xc5\xa1\xc4\x8dih je bilo uni\xc4\x8denih 188 letal, 159 pa po\xc5\xa1kodovanih. Ubitih je bilo ve\xc4\x8d kot 2000 Ameri\xc4\x8danov, ranjenih pa okoli 1000.\n_START_SECTION_\nDogodki po napadu\n_START_PARAGRAPH_\nPo napadu je bila ameri\xc5\xa1ka udarna mo\xc4\x8d na Tihem oceanu za\xc4\x8dasno ohromljena. Tokijski \xc4\x8dasopisi so pisali, da so se ZDA zna\xc5\xa1le v polo\xc5\xbeaju tretjerazredne sile. Ko je ameri\xc5\xa1ko ljudstvo zvedelo za napad, je osupnilo. Dan po napadu je imel Roosevelt v kongresu znameniti govor, po katerem je bilo glasovanje za ali proti vojni. Senat je enotno glasoval za vojno in tako zahteval uni\xc4\x8denje Japonske. Tri dni pozneje sta Nem\xc4\x8dija in Italija napovedali vojno ZDA, zaradi \xc4\x8desar je kongres sprejel skupno resolucijo, s katero je sprejel vojno stanje, ki so ga vsilili ZDA. Vojna, ki je bila do takrat bolj ali manj stvar Evrope, je tako postala svetovna._NEWLINE_Japonci so po napadu na Pearl Harbor napadli \xc5\xa1e Hong Kong, Malajo, nizozemsko vzhodno Indijo, Filipine, Novo Gvinejo, Guam, Otok Wake in nekaj Aleutskih otokov. Britanske, ameri\xc5\xa1ke in nizozemske postojanke so padale druga za drugo, nih\xc4\x8de ni mogel ustaviti nezadr\xc5\xbenega japonskega napredovanja. Prva polovica leta 1942 je bila za zaveznike na obmo\xc4\x8dju Tihega oceana prava katastrofa, vendar pa se je vojna sre\xc4\x8da po bitki v Koralnem morju in bitki za Midway kmalu postavila na stran zaveznikov.'